Aceste proteste s-au extins în toată țara, inclusiv la Satu Mare, unde luni s-au adunat câteva zeci de taximetriști în parcarea de sub Podul Decebal. În jurul orei 16.00, aceștia au mers în coloană prin muncipiul Satu Mare, traversând pașnic, cu viteză mică, centrul municipiului și Podul Decebal.
Preşedintele organizaţiei, Remus Nedelcu, a declarat, pentru Agerpres, că taximetriştii doresc modificarea OUG/49 din 2019. Potrivit acestuia, 32 de persoane se aflau duminică în greva foamei. "Continuăm greva foamei şi aşteptăm colegii din ţară să vină cât mai mulţi. Duminică eram 32 de persoane în greva foamei. Vom continua în fiecare zi până când Guvernul ne va primi şi va sta la discuţie despre acest OUG/49. Dorim modificarea OUG/49 dată în 2019 şi transformată în Legea 204 care discreditează taximetria şi îi avantajează pe cei de la ride-sharing. Este o concurenţă neloială", a precizat Remus Nedelcu. Este vorba în primul rând de firmele Bolt, Uber, Taxify, Bla bla Car, BlackCab, Pony etc.
Reprezentanţii taximetriştilor au anunţat încă din 28 februarie că vor intra în greva foamei, după ce reprezentanţii Guvernului au cerut o lună pentru a analiza modificarea legislativă cerută de aceştia.
"Toţi cei din piaţă, în momentul acesta mai sunt o mare parte dintre ei în Piaţa Constituţiei, o altă parte au blocat Piaţa Victoriei, vor intra în greva foamei. Pe oameni nu putem să-i mai oprim. Chiar mulţi au început să plângă de durere pentru că nu-şi mai pot plăti ratele la maşini, nu îşi mai pot plăti leasing-urile, nu mai au bani să ducă la copii acasă, la propriu", a afirmat, în 28 februarie, Remus Nedelcu.
Protestul taximetriştilor a fost anunţat pentru 4 martie şi perioada 8-10 martie 2024.
Conform unui comunicat al Confederaţiei Sindicale Naţionale Meridian, acţiunea are ca scop atragerea atenţiei Guvernului României, privind multiplele solicitări depuse în ultimele şapte luni, în încercarea de a modifica Legea 204/2019 (OG 49/2019), care reglementează transportul alternativ.
Revendicări
Principalele revendicări ale taximetriştilor vizează: limitarea copiilor conforme, pe criterii similare cu cele aplicate serviciului de taximetrie, având ca rezultat protejarea calităţii vieţii şi aerului, aglomerării traficului şi poluarea din marile oraşe, cât şi asigurarea unei predictibilităţi economice pe acest segment de piaţă; eliminarea posibilităţii de emitere a copiei conforme pentru auto deţinute de operatori cu contract de comodat sau închiriere şi ridicarea pragului de autorizare la vechimea maşinii la 5 ani prima autorizare, maximum 10 ani; interzicerea colantării, sau aplicarea regulamentelor locale cu privire la r lame, pe autoturismele arondate la platformele digitale şi aplicarea de ecusoane pe portierele spate care să conţină datele de identificare ale operatorului; eliminarea "tarifului dinamic" potrivit recomandărilor de la Consiliul Concurenţei cu privire la practicile înşelătoare; respectarea Art. 6 din Legea 204/2019 cu privire la fiscalizarea curselor şi comisioanelor printr-o entitate fiscală înregistrată la ONRC cu Suspendarea avizului tehnic până la intrarea în legalitate.
Citește și